केकड़ी. सांपला गांव में प्लास्टर कर रहे कारीगर की करंट की चपेट में आकर जमीन पर गिर जाने से मौत हो गई। पोस्टमार्टम के बाद शव परिजनों को सौंप दिया गया। मौत की सूचना पर मृतक के परिजनों पर दुखों का पहाड़ टूट पड़ा। कारीगर महावीर (32) पुत्र रतनलाल बलाई गांव में एक मकान की पहली मंजिल के ऊपर प्लास्टर कर रहा था। दीवार से करीब दो फीट की दूरी से गुजर रही 11 केवी लाइन से प्लास्टर करने का औजार टच होने से वह लाइन में प्रवाहित करंट की चपेट में आ गया।
इस दौरान तेज झटका लगने से वह नीचे गिर गया। लोगों ने उसे तुरंत केकड़ी अस्पताल पहुंचाया, लेकिन चिकित्सकों ने उसे मृत घोषित कर दिया। पुलिस ने पोस्टमार्टम करवाकर शव परिजनों को सौंप दिया। महावीर के पांच बेटियां हैं।
गांव में घरों के पास से निकल रही 11केवी लाइन
महावीर काम करने के दौरान दीवार के पास से नजदीक से ही गुजर रही 11केवीं लाइन की चपेट में आने से मौत का शिकार हो गया। गांव में घरों के बाहर नजदीक से ही 11 केवी की लाइन निकल रही है। हाइरिस्क पॉइंट होने तथा दुर्घटना हो जाने पर भी विद्युत निगम इस ओर ध्यान नहीं दे रहा है।
मेरे बेटा नहीं है, इसलिए बेटियां ही बेटे के समान
महावीर के परिजनों और दोस्तों का कहना है कि पांच बेटियों का पिता महावीर अक्सर कहता था कि भगवान ने उसे बेटा नहीं दिया। पांचों बेटियां ही बेटों से कम नहीं हैं। उनकी बेटे की तरह परवरिश करूंगा। बेटियों में से मोन्या सबसे बड़ी है और उसकी उम्र 8 साल है। उससे दो साल छोटी सोन्या है। अभी दोनों स्कूल जाती हैं। इसी साल से वह 5 वर्षीय जुड़वा बेटियों गोरा व काली को स्कूल भेजना चाहता था।
महावीर की पांच में से सबसे बड़ी बेटी मोन्या दिव्यांग है। उसके पिता रतन को सांस की बीमारी है। उनका उपचार भी चल रहा है। महावीर का एक छोटा भाई मुकेश है। घर की खराब आर्थिक स्थिति, पांच बेटियां और पिता के खराब स्वास्थ्य के बीच इस परिवार पर महावीर की मौत का दुख किसी पहाड़ की तरह टूटकर गिरा है।
hin_Deva hin_Deva hin_Deva hin_Deva hin_Deva hin_Deva hin_Deva